Vrou 'leef in vrees vir man' voor skietdood | Netwerk24
Deur Maygene de Wee 23 Oktober 2019 17:04
Ernestine Muller Braaf. Foto: Ernestine Muller Braaf/Facebook
Netwerk24Foto: Ernestine Muller Braaf/Facebook
Ernestine Muller Braaf (51) het in Junie 'n beskermingsbevel by die landdroshof in Kuilsrivier teen haar vervreemde man, Kenneth David Braaf (62), verkry.
Volgens 'n bron wat vertroud is met die saak, het Braaf sy afskrif van die beskermingsbevel by die hof in die teenwoordigheid van sy regsverteenwoordiger gekry.
Dit het hom glo nie gekeer nie.
Nog 'n bron sê sy het dit selfs oorweeg om na vriende in 'n ander provinsie te trek en dat sy op die punt was om van hom te skei.
Sy wou glo net van hom wegkom. Ernestine Braaf het glo ook nie meer enige vertroue in die polisie gehad nie.
Die bron sê sy is verskeie kere na die Kuilsrivier-polisie vir hulp nadat Braaf haar ondanks die beskermingsbevel gekontak het. Die laaste keer wat sy hulle gekontak het, is sy glo 'n "drama queen" genoem.
Netwerk24 het die polisie se kommentaar oor dié bewerings gevra, maar ten tyde van die publikasie van dié berig is nog geen antwoord ontvang nie.
Ernestine se lyk is Maandag omstreeks 20:12 in 'n wit Mercedes-Benz by 'n huis in Confettisbushstraat, Annandale, Kuilsrivier, gekry. Sy is een keer in die nek geskiet.
Kenneth David Braaf. Foto: Verskaf
Bietjie meer as drie uur later – omstreeks 23:55 – het die Kuilsrivier-polisie op 'n skietvoorval by 'n huis in Langenhovenstraat, Soneike, Kuilsrivier, gereageer. By die huis het hulle Braaf se lyk met 'n enkele kopskoot in 'n stoel in die agterplaas gekry. Langs die lyk is 'n 7.65-pistool gevind.
Die polisie ondersoek glo die moontlikheid dat Braaf sy vrou geskiet het voordat hy homself ure later om die lewe gebring het.
Kapt. Frederick van Wyk, 'n polisiewoordvoerder, sê 'n moorddossier is in verband met Ernestine se dood geopen.